[bookmark: _GoBack]Vejledning om erstatningsbeløb
Når du modtager erstatning eller godtgørelse efter arbejdsskadesikringsloven, er der en række praktiske og juridiske forhold, som kan få betydning for din økonomi.
Skat
Visse erstatningsbeløb er skattefrie, mens andre er skattepligtige.
Skattefrie beløb
1. Godtgørelse for varige mén
1. Kapitaliseret erhvervsevnetabserstatning
1. Kapitaliseret forsørgertabserstatning
1. Overgangsbeløb ved dødsfald
1. Erstatning for fremtidige behandlingsudgifter
1. Refundering af afholdte omkostninger
Skattepligtige beløb
1. Løbende erhvervsevnetabserstatning (både midlertidig og endelig)
1. Løbende forsørgertabserstatning (både midlertidig og endelig)
1. Renter (også af ikke-skattepligtige beløb)
Forsikringsselskabet indeholder A-skat af løbende erhvervsevnetabs- og forsørgertabserstatning.
Renter udbetales som B-indkomst, hvilket betyder, at forsikringsselskabet udbetaler det fulde beløb til dig og samtidig indberetter det til Skattestyrelsen. Du vil derfor blive opkrævet skatten som restskat i din næste årsopgørelse.
Fordeling på tidligere indkomstår
Løbende erhvervsevnetabserstatning bliver ofte tilkendt med tilbagevirkende kraft, så der efterbetales erstatning for en periode, som også omfatter tidligere indkomstår.
Efterbetalingen bliver som hovedregel indberettet til Skattestyrelsen som indkomst i det år, hvor den bliver udbetalt, uanset at erstatningen helt eller delvist vedrører tidligere år.
Hvis du normalt ikke betaler topskat, kan det medføre, at du betaler for meget i skat, fordi du får flere års erstatning indberettet som indkomst i ét år.
Du kan bede Skattestyrelsen om at henføre efterbetalingen til de indkomstår, som den faktisk vedrører. Ulempen er, at du i den forbindelse kan blive pålagt strafrenter af en eventuel merbeskatning, der opstår i tidligere indkomstår.
Hvis du anmoder Skattestyrelsen om at fordele efterbetalingen på tidligere indkomstår, vil de beregne, hvad du opnår af besparelser og udgifter. Derefter får du mulighed for at vælge, om du ønsker at henføre beløbet eller ej.
Bemærk, at en tilbageførsel kan påvirke sociale ydelser, især hvis du har modtaget kontanthjælp, ressourceforløbsydelse, boligsikring eller friplads i de pågældende år.
Konkurssikring
Alle danske banker er omfattet af en garantiordning, som beskytter dig mod tab, hvis banken går konkurs.
Dog er der kun dækning for op til 100.000 € pr. bank (ca. 750.000 kr.).
Da denne grænse gælder pr. bank og ikke pr. konto, kan du ikke sikre dig ved blot at fordele beløbet på flere konti i samme bank.
Hvis dit erstatningsbeløb overstiger 750.000 kr., anbefaler vi derfor, at du fordeler beløbet på flere forskellige banker.
Kreditorbeskyttelse
Visse erstatningsbeløb kan kreditorbeskyttes, hvilket medfører, at dine kreditorer ikke kan kræve erstatningen udbetalt, og at den ikke skal deles i tilfælde af skilsmisse.
Kan kreditorbeskyttes
1. Godtgørelse for varige mén
1. Kapitaliseret erhvervsevnetabserstatning
1. Overgangsbeløb ved dødsfald
1. Erstatning for fremtidige behandlingsudgifter
1. Forsørgertabserstatning (både løbende og kapitaliseret)
1. Invalideforsikring fra pensionsselskab (både engangsbeløb og løbende ydelser)
Kan ikke kreditorbeskyttes
1. Refundering af afholdte omkostninger
1. Udbetaling fra løntabsforsikringer
Uafklaret
1. Løbende erhvervsevnetabserstatning (både midlertidig og endelig)
1. Udbetaling fra ulykkesforsikring
1. Udbetaling fra livsforsikring
1. Udbetaling fra forsikring mod kritisk sygdom
Formelle krav
For at opnå kreditorbeskyttelse skal erstatningsbeløb til enhver tid holdes klart adskilt fra anden formue og fra beløb, der ikke er kreditorbeskyttede.
Som udgangspunkt bortfalder kreditorbeskyttelsen, hvis et erstatningsbeløb indsættes på en konto, hvor der også står ikke-beskyttede beløb.
I visse tilfælde har domstolene opretholdt kreditorbeskyttelsen, når erstatningsbeløb har været indsat på en almindelig lønkonto og herefter er overført til en særskilt konto inden for kort tid. Denne undtagelse bør imidlertid fortolkes snævert. Hvis sammenblandingen står på i flere dage, må det formodes, at kreditorbeskyttelsen bortfalder.
Hvis kreditorbeskyttede beløb hæves kontant, vil beskyttelsen af de udbetalte beløb som hovedregel bortfalde straks.
Når arbejdsskademyndighederne tilkender erstatning for en arbejdsulykke, bliver beløbet udbetalt til NemKonto. Det er derfor vigtigt at give besked til forsikringsselskabet straks efter, at afgørelsen er truffet (og gerne inden), hvis beløbet i stedet skal udbetales til en kreditorbeskyttet konto.
I erhvervssygdomssager skal AES have besked om, at betalingen skal ske til en kreditorbeskyttet konto. Dette gøres via hjemmesiden: www.borger.dk/aes-udbetaling.
Kreditorbeskyttet konto
Enhver konto kan være kreditorbeskyttet, så længe der ikke sker sammenblanding mellem kreditorbeskyttede og ikke-beskyttede beløb på kontoen.
Kreditorbeskyttede beløb kan enten indsættes på en nyoprettet konto eller på en eksisterende konto, så længe denne forinden er bragt i nul eller kun indeholder kreditorbeskyttede beløb.
Nogle banker rådgiver om, at der skal oprettes en særlig type konto til kreditorbeskyttede beløb, ofte mod betaling af gebyr. Dette er ikke korrekt.
For at undgå, at banken uberettiget benytter et kreditorbeskyttet beløb til at modregne overtræk på andre konti, kan det dog være hensigtsmæssigt at navngive kontoen "kreditorbeskyttet" eller på anden måde få banken til at notere, at den indeholder kreditorbeskyttede midler.
Renter
Kreditorbeskyttelsen omfatter også renter, som bliver tilskrevet beskyttede beløb.
Surrogater
Hvis der købes aktiver for kreditorbeskyttede beløb, fx hus, bil eller andre værdigenstande, omfatter kreditorbeskyttelsen også disse.
For at opretholde kreditorbeskyttelsen er det dog et krav, at man kan dokumentere:
1. at aktiverne er købt for kreditorbeskyttede midler, og
1. at der ikke efterfølgende er sket sammenblanding med ikke-beskyttede midler.
For at undgå sammenblanding skal ombygning og større vedligeholdelsesprojekter også ske for kreditorbeskyttede midler, hvilket ligeledes skal kunne dokumenteres. Betalinger bør derfor ske direkte fra den kreditorbeskyttede konto og på en sådan måde, at pengesporet kan følges og dokumenteres.
Fast ejendom, der købes for kreditorbeskyttede midler, kan restfinansieres ved optagelse af realkreditlån, forudsat at lånet optages samtidig med købet. Hvis ejendommen senere belånes eller stilles til sikkerhed for gæld, bortfalder kreditorbeskyttelsen.
Hvis et aktiv, der er købt for kreditorbeskyttede midler, stiger i værdi eller genererer afkast, er fortjenesten også kreditorbeskyttet. Det samme gælder, hvis aktivet er købt med et investeringsformål, fx ved køb af aktier og obligationer.
Tinglysning
Ved boligkøb har der været tradition for at få tinglyst en servitut om, at boligen er købt for kreditorbeskyttede midler.
Det er ikke et krav og giver heller ikke en selvstændig beskyttelse. Servitutten er udelukkende en bekræftelse fra Tinglysningsretten på, at ejendommen var kreditorbeskyttet på det tidspunkt, hvor servitutten blev tinglyst.
Beskyttelsen kan dog være bortfaldet efterfølgende, så selv hvis der tinglyses en servitut, er det vigtigt fortsat at overholde kravene til dokumentation og adskillelse fra ikke-beskyttede midler.

